CELEX: 62019TN0478
Language: el
Date: 2019-07-05 00:00:00
Title: Υπόθεση T-478/19: Προσφυγή της 5ης Ιουλίου 2019 — NRW. Bank κατά ΕΣΕ

9.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 305/57
            
         
      Προσφυγή της 5ης Ιουλίου 2019 — NRW. Bank κατά ΕΣΕ
      (Υπόθεση T-478/19)
      (2019/C 305/68)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: NRW. Bank (Ντίσελντορφ, Γερμανία) (εκπρόσωποι: D. Flore και J. Seitz, δικηγόροι)
      
         Καθού: Ενιαίο Συμβούλιο Εξυγίανσης (ΕΣΕ)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του καθού της 16ης Απριλίου 2019 καθώς και το παράρτημά της περί του υπολογισμού των εκ των προτέρων συνεισφορών στο Ενιαίο Ταμείο Εξυγίανσης για το 2019 καθώς και περί των λεπτομερειών του υπολογισμού, κατά το μέρος που έχουν σημασία για την προσφεύγουσα με τον αναγνωριστικό κωδικό ιδρύματος DE05740·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η προσφυγή βάλλει κατά της αποφάσεως του Ενιαίου Συμβουλίου Εξυγίανσης της 16ης Απριλίου 2019 (SRB/ES/SRF/2019/10) καθώς και κατά του παραρτήματός της περί του υπολογισμού των εκ των προτέρων συνεισφορών στο Ενιαίο Ταμείο Εξυγίανσης για το 2019 καθώς και περί των λεπτομερειών του υπολογισμού, κατά το μέρος που έχουν σημασία για την προσφεύγουσα με τον αναγνωριστικό κωδικό ιδρύματος DE05740.
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Πρώτος λόγος ακυρώσεως: ακυρότητα της προσβαλλομένης αποφάσεως ελλείψει επαρκούς αιτιολογίας
                  
                              —
                           
                           
                              Η προσφεύγουσα προβάλλει ότι, κατά το άρθρο 263, δεύτερο εδάφιο, ΣΛΕΕ, η προσβαλλόμενη απόφαση είναι άκυρη ήδη εκ του λόγου ότι το καθού κατά την έκδοση της προσβαλλομένης αποφάσεως υπέπεσε σε παράβαση ουσιώδους τύπου. H προσβαλλόμενη απόφαση δεν έχει επαρκή αιτιολογία η οποία εντούτοις είναι υποχρεωτική βάσει του άρθρου 296, δεύτερο εδάφιο, ΣΛΕΕ.
                           
                        
            
                  2.
               
               
                  Δεύτερος λόγος ακυρώσεως: αντίθεση της προσβαλλομένης αποφάσεως προς τον κατ’ εξουσιοδότηση κανονισμό (ΕΕ) 2015/63 (1) ο οποίος πρέπει να ερμηνεύεται υπό το πρίσμα κανόνων δικαίου υπέρτερης ισχύος
                  
                              —
                           
                           
                              Στη συνάφεια αυτή η προσφεύγουσα προβάλλει ότι από την επιβαλλόμενη ερμηνεία του κατ’ εξουσιοδότηση κανονισμού (ΕΕ) 2015/63 υπό το πρίσμα της οδηγίας 2014/59/ΕΕ (2) και του κανονισμού (ΕΕ) 806/2014 (3) συνάγεται ότι ο καθορισμός της συνεισφοράς από το καθού πρέπει υποχρεωτικά να λαμβάνει υπόψη το προφίλ κινδύνου, πράγμα που δεν έπραξε συννόμως το καθού. Πέραν τούτου, το καθού πρέπει να λαμβάνει υπόψη στο πλαίσιο της ερμηνείας του κατ’ εξουσιοδότηση κανονισμού (ΕΕ) 2015/63 τον επιδιωκόμενο από την οδηγία 2014/59/ΕΕ και του κανονισμού (ΕΕ) 806/2014 σκοπό της προστασίας των δημοσίων οικονομικών, πράγμα που δεν έπραξε το καθού. Η προσβαλλόμενη απόφαση αντιβαίνει επίσης στη γενική αρχή της ισότητας. Περαιτέρω, και η εφαρμογή της μεθοδολογίας υπολογισμού στην περίπτωση δανείων μέσω διαδικτυακής τραπεζικής από το καθού αντιβαίνει στον κατ’ εξουσιοδότηση κανονισμό (ΕΕ) 2015/63 και στον κανονισμό (ΕΕ) 806/2014.
                           
                        
            
                  3.
               
               
                  Τρίτος, επικουρικώς προβαλλόμενος, λόγος ακυρώσεως: αντίθεση του άρθρου 5, παράγραφος 1, στοιχείο στ', του κατ’ εξουσιοδότηση κανονισμού (ΕΕ) 2015/63 σε κανόνες δικαίου υπέρτερης ισχύος
                  
                              —
                           
                           
                              Η προσφεύγουσα υποστηρίζει ότι, εάν τυχόν δεν είναι δυνατή η ερμηνεία του άρθρου 5, παράγραφος 1, στοιχείο στ', του κατ’ εξουσιοδότηση κανονισμού (ΕΕ) 2015/63 κατά τρόπο σύμφωνο προς κανόνες δικαίου υπέρτερης ισχύος, ήτοι προς τον κανονισμό (ΕΕ) 806/2014, την οδηγία 2014/59/ΕΕ και προς τη γενική αρχή της ισότητας, τότε το άρθρο 5, παράγραφος 1, στοιχείο στ', του κατ’ εξουσιοδότηση κανονισμού (ΕΕ) 2015/63 αντιβαίνει σε υπέρτερης ισχύος κανόνες δικαίου, στερείται νομίμου βάσεως και δεν θα έπρεπε να εφαρμοσθεί από το καθού.
                           
                        
            
                  4.
               
               
                  Τέταρτος, επικουρικώς προβαλλόμενος, λόγος ακυρώσεως: αντίθεση της μεθοδολογίας υπολογισμού του κατ’ εξουσιοδότηση κανονισμού (ΕΕ) 2015/63 προς κανόνες δικαίου υπέρτερης ισχύος
                  
                              —
                           
                           
                              Η προσφεύγουσα προβάλλει ότι, εάν η εφαρμογή της μεθοδολογίας υπολογισμού από το καθού έχει γίνει κατά τρόπο σύμφωνο προς τον κατ’ εξουσιοδότηση κανονισμό (ΕΕ) 2015/63, τότε η ίδια η προσδιοριζόμενη στον κατ’ εξουσιοδότηση κανονισμό (ΕΕ) 2015/63 μεθοδολογία υπολογισμού αντιβαίνει σε κανόνες δικαίου υπέρτερης ισχύος. Η μεθοδολογία υπολογισμού του κατ’ εξουσιοδότηση κανονισμού (ΕΕ) 2015/63 δεν πληροί τις απαιτήσεις της γενικής αρχής της ισότητας καθώς και της υποχρεωτικώς επιβαλλόμενης βάσει του κανονισμού (ΕΕ) 806/2014 και της οδηγίας 2014/59/ΕΕ συνεκτιμήσεως του προφίλ κινδύνου.
                           
                        
            
                  5.
               
               
                  Πέμπτος λόγος ακυρώσεως: αντίθεση της προσβαλλομένης αποφάσεως προς το άρθρο 8, παράγραφος 2, του εκτελεστικού κανονισμού (ΕΕ) 2015/81 (4)
                  
                  
                              —
                           
                           
                              Στο πλαίσιο του πέμπτου λόγου ακυρώσεως η προσφεύγουσα προβάλλει ότι βάσει του άρθρου 8, παράγραφος 2, του εκτελεστικού κανονισμού (ΕΕ) 2015/81 το καθού θα έπρεπε να έχει αφαιρέσει, λόγω του αποκλεισμού της προσφεύγουσας από το πεδίο εφαρμογής του κανονισμού (ΕΕ) 806/2014, το σύνολο της εισέτι ανεξόφλητης συνεισφοράς η οποία καταβλήθηκε από την προσφεύγουσα το 2015 και έχει ήδη αποδοθεί στο Single Resolution Fund (SRF).
                           
                        
            
         (1)  Κατ’ εξουσιοδότηση κανονισμός (ΕΕ) 2015/63 της Επιτροπής, της 21ης Οκτωβρίου 2014, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγίανσης (ΕΕ 2015, L 11, σ. 44).
      
         (2)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ 2014, L 173, σ. 190).
      
         (3)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 225, σ. 1).
      
         (4)  Εκτελεστικός κανονισμός (ΕΕ) 2015/81 του Συμβουλίου, της 19ης Δεκεμβρίου 2014, περί ενιαίων όρων εφαρμογής του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων εισφορές στο Ενιαίο Ταμείο Εξυγίανσης (ΕΕ 2015, L 15, σ. 1).